《过瓜洲》
宋代·卫宗武

伟哉千里万里流，衮衮其来自巴蜀。
奔腾澎湃入尾闾，势雄何啻吞百谷。
金焦对峙两鳌浮，千顷玻瓈浸其足。
光生金碧殿阁涌，气蒸紫翠林丛沃。
附庸更有小陂陀，东晋诗仙卧其麓。
穹龟长蛇簸风雨，鬼怪神奇不可触。
地灵设险莫此如，此天所以限南北。
江山终古无变迁，世运如输几翻覆。
英雄灭没去不反，人事纷轮转相续。
嗟予蛰处几二纪，殆类龟藏蜗局缩。
兹来云梦气可吞，浩荡乾坤在吾目。
靴纹猎猎日流辉，鬟黛葱葱雨初沐。
沙禽云鸟自往来，浪舶风帆互征逐。
野芳零落舞残红，汀草蒙茸涨平绿。
烂然宇宙一丹青，绝胜鹅溪千画幅。
归舟那得大如川，载取江头春万斛。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。